b'\n_START_ARTICLE_\nZastava 101\n_START_PARAGRAPH_\nZastava 101, popularno imenovana tudi slov. stoenka, srb. stojadin, stojka ali kec je bil eden izmed najprepoznavnej\xc5\xa1ih osebnih avtomobilov, ki so jih v srbskem Kragujevcu v tovarni Crvena Zastava izdelovali po Fiatovi licenci modela Fiat 128. _NEWLINE_Vozilo je bilo prvi\xc4\x8d javnosti predstavljno spomladi leta 1971 na 10. avtomobilskem salonu v Beogradu. Sprva sta bili edini razliki med Fiatom 128 in novopredstavljenim modelom napis v zna\xc4\x8dki in povsem nov zadek, narejen po zgledu Simce 1100. _NEWLINE_Za kupce v takratni Jugoslaviji so ga izdelovali pod imenom Zastava 101, za kupce v ostalih dr\xc5\xbeavah se je isti avtomobil imenoval Zastava 1100 (kasneje tudi Yugo 311), predvsem zaradi nesporazumov glede oznake z ostalimi proizvajalci avtomobilov. _NEWLINE_Avtomobil je v Jugoslaviji hitro postal najbolj priljubljen in je zlagoma povzro\xc4\x8dil konec proizvodnje starej\xc5\xa1ih modelov Zastava 1300 in Zastava 1500 leta 1979. Avto je bil v primerjavi s starimi modeli veliko modernej\xc5\xa1i. Motor je bil \xc5\xbeivahen in ekonomi\xc4\x8den, karoserija pa (predvsem zaradi zlo\xc5\xbeljivih zadnjih sede\xc5\xbeev in vrat prtlja\xc5\xbenika) veliko bolj prakti\xc4\x8dna. Modelu so o\xc4\x8ditali previsok spodnji rob prtlja\xc5\xbenih vrat, kar pa je spet \xc5\xa1lo na ra\xc4\x8dun ve\xc4\x8dje trdnosti avta, ki ni imel zadnje stene za sede\xc5\xbei.\n_START_SECTION_\nZastava 101 B (Bazni)\n_START_PARAGRAPH_\nModel je identi\xc4\x8den izbolj\xc5\xa1ani razli\xc4\x8dici standardnega, edina razlika je v tem, da ima 101 B plasti\xc4\x8dno za\xc5\xa1\xc4\x8dito v prednjih blatnikih. Sestavni deli niso ve\xc4\x8d originalni Fiatovi, ampak izdelani v jugoslovanskih tovarnah (DMB, 21. oktobar, Teleoptik, Iskra ...). Bili so enaki Fiatovim delom, le da so bili materiali slab\xc5\xa1e kvalitete.\n_START_SECTION_\nZastava 101 55 GT/GTL\n_START_PARAGRAPH_\nLeta 1983 so za\xc4\x8deli izdelovati modele v dveh verzijah. Osnovna verzija GT je bila slab\xc5\xa1e opremljena, model GTL pa je bil prodajan z bolj\xc5\xa1o opremo. Obe razli\xc4\x8dici pa sta imeli po vzoru druge generacije modela 128 \xc5\xa1ir\xc5\xa1e kromirane odbija\xc4\x8de s plastiko na robovih, prednji smerniki in nove parkirne lu\xc4\x8di pa so bile sedaj v odbija\xc4\x8dih. Na prednjih blatnikih so bili tudi ve\xc4\x8dji bo\xc4\x8dni smerniki. Plati\xc5\xa1\xc4\x8da so bila \xc5\xa1e vedno 13-pal\xc4\x8dna, a nove oblike. Na vratih spodaj je bila prilepljena guma z rde\xc4\x8do \xc4\x8drto.\n_START_SECTION_\nZastava 101 65 GTL\n_START_PARAGRAPH_\nNekaj let kasneje so predstavili model, ki je bil enak modelu 55 GTL, le da je imel mo\xc4\x8dnej\xc5\xa1i 1300 cm\xc2\xb3 motor s 65 KM.\n_START_SECTION_\nKonec proizvodnje\n_START_PARAGRAPH_\nZadnja stoenka je iz tovarne zapeljala konec leta 2008. V sedemintridesetih letih proizvodnje so izdelali 1,273.532 vozil.'